**28.04.2020. lēmums par pretcikliskās kapitāla rezerves normas darījumiem, kuri noslēgti ar Latvijas Republikas rezidentiem, noteikšanu**

**Pretcikliskās kapitāla rezerves (PKR) norma darījumiem, kuri noslēgti ar Latvijas Republikas rezidentiem, tiek noteikta 0% apmērā. Noteikto PKR normu kredītiestādes specifiskās pretcikliskās kapitāla rezerves aprēķinā izmantos no 2021. gada 1. maija. Finanšu un kapitāla tirgus komisija (FKTK) lems par nepieciešamību noteikt PKR normu virs 0%, ja Latvijas finanšu sektorā tiks novērots būtisks ciklisko sistēmisko risku pieaugums.**

FKTK, analizējot Latvijas finanšu cikla izmaiņas kontekstā ar PKR normas noteikšanu, aktīvi seko līdzi un analizē globālās tendences saistībā ar jaunā koronavīrusa (COVID-19)[[1]](#footnote-1) izraisīto pandēmiju un tās radīto globālo ekonomikas pieprasījuma un piedāvājuma šoku. Eksperti secinājuši, ka jau šobrīd ir redzama lejupvērsta ietekme uz vairāku nozaru darbību globālā mērogā, un arī Latvijas tautsaimniecība izjūt šīs sekas. Ir sagaidāms, ka iekšējā tirgū koronavīrusa izplatība īpaši nelabvēlīgi ietekmēs atsevišķas (piemēram, tūrisma, viesmīlības un aviotransporta) nozares.

Lai arī 2020. gada IKP izaugsmes temps Latvijā sākotnēji tika prognozēts kā mērens (ap 2.6% gadā), jaunākās prognozes, kurās tiek ņemta vērā koronavīrusa ietekme uz globālo un Latvijas ekonomiku, ieskicē negatīvākus scenārijus – Latvijas Bankas jaunākais novērtējums par Latvijas IKP izaugsmes tempiem 2020. gadā paredz vismaz 6.5% samazinājumu, pieņemot, ka negatīvā ietekme uz tautsaimniecību nav ilgstoša. Kopumā starptautiskie novērtējumi par koronavīrusa ietekmi uz globālo ekonomiku ir ļoti atšķirīgi, piemēram, Starptautiskā Valūtas fonda prognoze 2020. gadam iezīmē negatīvu izaugsmi, kas būs līdzvērtīga iepriekšējās globālās finanšu krīzes līmenim. Lai arī šobrīd ir pāragri spriest par iespējamām sekām Latvijas tautsaimniecībai, ir skaidrs, ka ekonomiskās izaugsmes temps turpinās samazināties un atkarībā no vīrusa izplatības un ierobežojošo pasākumu efektivitātes pieaug globālas recesijas riski.

Analizējot 2019. gada tendences, kopumā četru ceturkšņu griezumā Latvijas ekonomika 2019. gadā sasniedza vienu no zemākajiem gada pieauguma tempiem pēdējo gadu laikā (2.2% pieaugums). 2019. gada 4. ceturksnī IKP pieauga tikai par 1.0% (pret 2018. gada atbilstošo ceturksni), kas bija zemākais pieauguma temps ne tikai aizvadītā gada laikā, bet arī kopš 2016. gada 3. ceturkšņa. Izaugsmes tempa samazināšanos ietekmēja nelabvēlīga attīstība vairākās nozarēs, bet visvairāk tieši transporta, finanšu pakalpojumu un apstrādes rūpniecībā. 2019. gads raksturojams ar zemu ārējās vides pieprasījumu un kopējo globālās ekonomiskās izaugsmes palēnināšanos.

Pretēji vispārējai tendencei atsevišķas nozares 2019. gada griezumā tomēr sasniedza būtisku izaugsmi, salīdzinot ar 2018. gadu, – visstraujāk pieauga lauksaimniecības nozare (par 12.8%), tirdzniecības un izmitināšanas nozare (par 4.6%), kā arī vairākas citas pakalpojumu nozares. Latvijas ekonomiku 2019. gadā būtiski stimulēja iekšzemes pieprasījuma pieaugums, ko veicināja privātā patēriņa pieaugums (par 2.9%, salīdzinot ar 2018. gadu), algas pieaugums (mēneša vidējā bruto alga kopumā 2019. gadā, salīdzinot ar iepriekšējo gadu, pieauga par 7.2% līdz 1 076 eiro), kā arī sarūkošais bezdarbs.

PKR orientiera dati 2019. gada 4. ceturkšņa beigās par kredītu atlikuma un IKP attiecības novirzi no ilgtermiņa tendences norāda uz ilgstoši saglabājušos negatīvu tendenci, kas ir viena no lielākajām starp Eiropas Savienības valstīm – gan izmantojot plašo (-36% 2019. gada 3. ceturkšņa beigās), gan šauro (-23% 2019. gada 4. ceturkšņa beigās) kredītu definīciju. Latvijas rezidentiem izsniegto kredītu (pēc šaurās definīcijas) un IKP attiecība turpina pakāpeniski samazināties un 2019. gada 4. ceturkšņa beigās bija 32%. Šāds kredītu un IKP attiecības līmenis Latvijā iepriekš bija vērojams 2002. gadā.

Iekšzemes kreditēšana kopumā turpina mēreni attīstīties, lai arī tās apmēri pret IKP pieaugumu konstanti samazinās. Kopējā iekšzemes privātā nefinanšu kredītportfeļa pieauguma temps 2019. gada septembrī bija 1.1%, salīdzinot ar iepriekšējā gada atbilstošo periodu. Aktuālā statistika par 2019. gada 4. ceturksni norāda, ka pret iepriekšējā gada atbilstošo periodu nefinanšu sabiedrību kredītportfelis ir sarucis par 3.3%, bet mājsaimniecību kredītportfelis ir pieaudzis par 1.5%. Privātā sektora parāda slogs turpina sarukt – kopējie gada procentu maksājumi pret IKP 2019. gada 4. ceturksnī veidoja 1.1%, kas ir visu laiku zemākais rādītājs kopš novērojumu sākuma (2003. gadā).

Kredītiestāžu iekšzemes privātajiem nefinanšu klientiem izsniegtais kredītu apmērs 2019. gada 4. ceturksnī, salīdzinot ar iepriekšējā gada atbilstošo periodu, saruka par 2.3%. Samazinājumu galvenokārt veidoja nefinanšu sabiedrību kredītportfeļa sarukums (par 5.3%), kurā būtiska ietekme bija mazo un vidējo uzņēmumu segmentam. Savukārt iekšzemes mājsaimniecību kredītportfelis 2019. gada 4. ceturksnī (salīdzinot ar iepriekšējā gada atbilstošo periodu) nedaudz pieauga (par 0.8%), lielā mērā pateicoties turpmākam patēriņa kredītu pieaugumam (par 7.6%). Nozīmīgu daļu no iekšzemes klientu kredītportfeļa veido mājsaimniecībām izsniegtie kredīti ar nekustamā īpašumu ķīlu, kuru apmērs 2019. gada 4. ceturksnī pieauga par 1.0% (gads pret gadu).

2019. gada 27. novembrī FKTK ar Latvijas Banku, Patērētāju tiesību aizsardzības centru, Latvijas Finanšu nozares asociāciju un tirgus dalībniekiem vienojās par priekšlikumu ieviest uz aizņēmējiem vērstus instrumentus (*borrower-based measures*), nosakot kvantitatīvus limitus patērētāju kreditēšanā ar mērķi veicināt pārdomātu kredītriska uzņemšanos iestāžu individuālā līmenī, kā arī veicināt kopējo finanšu un kapitāla tirgus stabilitāti, nodrošinot stiprāku kredītiestāžu un kredītņēmēju noturību pret potenciālajiem šokiem nākotnē, kad kreditēšana varētu atjaunoties. Jauno noteikumu prasībām jābūt nodrošinātām ne vēlāk kā līdz 2020. gada 1. jūnijam, un FKTK plāno 2020. un2021. gada laikā vērtēt ieviesto instrumentu efektivitāti.

Nebanku kreditētāju loma iekšzemes kreditēšanā pakāpeniski turpina pieaugt, lai arī nebanku kreditēšanas pieauguma tempi kopš 2018. gada ir palēninājušies saistībā ar atsevišķu līzinga sabiedrību kredītportfeļa apmēra izmaiņām – 2019. gada otrajā pusē šīs sabiedrības mērķtiecīgi ir samazinājušas savu aktīvu apmēru. Pieauguma temps iekšzemes nebanku kreditētāju kredīta atlikumos nefinanšu sabiedrībām un mājsaimniecībām 2019. gada 4. ceturksnī (pret iepriekšējā gada atbilstošo periodu) veidoja 4.4%, savukārt līzinga sabiedrībām – 3.6%. Līzinga sabiedrību izsniegtie kredīti mājsaimniecībām 2019. gada nogalē bija par 8.6% lielāki nekā pirms gada, bet šo sabiedrību kredītu atlikumi nefinanšu sabiedrībām – par 2.2% lielāki nekā pirms gada.

Kopējais nebanku kreditētāju iekšzemes mājsaimniecībām izsniegto kredītu pieauguma temps 2019. gada 4. ceturksnī ir samazinājies līdz 6.1% (pret iepriekšējā gada atbilstošo periodu), un nozīmīga loma šajā pieauguma tempa samazinājumā ir citiem kreditēšanas pakalpojumu sniedzējiem – "ātro kredītu" devēju aizdevumi iekšzemes mājsaimniecībām pieauga par 3.3% (pret iepriekšējā gada atbilstošo periodu). Joprojām mērenu pieauguma tempu nebanku kreditētāju pakalpojumiem nosaka spēcīgais bruto algas pieauguma temps, kā arī aktīvās "ātro kredītu" uzņēmumu reklāmas.

Nebanku kreditēšanas pieaugums ir saistīts ar pastāvīgu darba samaksas pieaugumu, spēcīgo ekonomisko izaugsmi pēdējos gados un Eiropas Savienības struktūrfondu apgūšanu. Lielāko daļu no nebanku kreditētāju kredītportfeļa piešķir līzinga sabiedrības (2019. gada 3. ceturksnī šādi aizdevumi veidoja 75.8% no kopējā nebanku aizdevēju portfeļa), kuras vairumā gadījumu ir banku meitasuzņēmumi un ir pakļautas konsolidētajai uzraudzībai (banku meitasuzņēmumu, kuri tiek konsolidēti uzraudzīti, proporcija kopējā iekšzemes nefinanšu un mājsaimniecību līzinga kredītportfelī 2019. gada 3. ceturksni bija 74.5%). Tāpēc nebanku kreditēšanas strukturālo pieaugumu lielā mērā sekmē banku grupu stratēģijas un pieaugošais pieprasījums pēc banku grupu pakalpojumiem, kurus nodrošina līzinga apakšstruktūras.

Ar nekustamā īpašuma tirgu saistīto risku novērtējums 2019. gada griezumā nav mainījies, lai arī jaunākie novērojumi 2020. gada sākumā ieskicē vairākus jaunā koronavīrusa radītos negatīvos efektus. Kā norāda nekustamo īpašumu eksperti, pašlaik jau novēroti tādi negatīvi efekti kā, piemēram, pēkšņa līgumu termiņu pagarināšana, ierobežotas iedzīvotāju mobilitātes dēļ atceltas īpašumu apskates, nespēja nokārtot darījumus klātienē slēgto valstu robežu dēļ, sarūkoša motivācija iegādāties nekustamo īpašumu lielās neskaidrības un īstermiņa gaidu par iespējamu turpmāku situācijas pasliktināšanos dēļ.

Kopumā 2019. gadā mājokļu cenas būtiski pieauga. Ņemot vērā nekoriģētus datus, Centrālās statistikas pārvaldes mājokļu cenu indekss 2019. gada 4. ceturksnī salīdzinājumā ar iepriekšējā gada atbilstošo periodu palielinājās par 9.4% (salīdzinājumā ar 12.7% pieaugumu 2019. gada 3. ceturksnī), esošo mājokļu cenas – par 8.7% (par 11.3% – 2019. gada 3. ceturksnī), jauno mājokļu cenas pieauga par 12.7% (19.5% pieaugums 2019. gada 3. ceturksnī). Mājokļu pirkuma darījumu skaits Latvijā kopumā pēdējos gados ir stabils, lai arī tā tendencēm ir novērojama sezonalitāte.

Kopumā ciklisko risku novērtējums par 2019. gadu paliek nemainīgs arī 4. ceturksnī, taču jaunākās tendences 2020. gada sākumā saistībā ar koronavīrusa izplatību un tam sekojošo neskaidrību saistībā ar ietekmi uz Latvijas tautsaimniecību paredz piesardzīgu ciklisko politiku attiecībā uz pozitīvas PKR normas piemērošanu. Kā liecina aktuālā informācija, šobrīd vairākas valstis[[2]](#footnote-2) samazina iepriekš noteiktās pozitīvās PKR normas, lai nodrošinātu kreditēšanas nepārtrauktību finanšu cikla lejupslīdes fāzē.

Vērtējot situāciju Latvijā 2020. gada aprīlī, ņemot vērā tautsaimniecības šokus, ir vērojami signāli par pieaugošiem finanšu stabilitātes riskiem un ir prognozējama finanšu cikla lejupvērsta tendence. Īpaši aktuāli saglabājas uzņēmumu maksātspējas riski, jo sagaidāms, ka tiem būs grūtības īstermiņā norēķināties par savām saistībām. Šobrīd ļoti liela loma ir Latvijas valdības atbalsta pasākumiem, lai mazinātu krīzes dziļumu.

FKTK sadarbībā ar Latvijas Banku turpinās analizēt būtiskos rādītājus un tendences, vērtējot nākamajos ceturkšņos nosakāmo PKR normu.

1. Pasaules Veselības organizācijas mājaslapā pieejama aktuālā informācija saistībā ar COVID-19: <https://www.who.int/emergencies/diseases/novel-coronavirus-2019>. [↑](#footnote-ref-1)
2. Kā norāda informācija Eiropas Sistēmisko risku kolēģijas mājaslapā un publiski pieejamie dalībvalstu atbildīgo iestāžu paziņojumi, līdz 24.04.2020. PKR normas samazinājušas līdz nullei (vai tuvu tai) šādas Eiropas Savienības valstis – Beļģija, Dānija, Francija, Vācija, Īslande, Īrija, Norvēģija, Zviedrija, Lielbritānija, Lietuva, Bulgārija, Čehija. [↑](#footnote-ref-2)